**Sgriptiau ar gyfer Ysgol y Bedol**

**Golygfa 1**

(*Gŵr a gwraig yn eistedd mewn lolfa yn dadlau am ddiffyg arian oherwydd y streic)*

**Gwraig:** (*yn grac*) Steve, allwn ni ddim cario ‘mlaen fel hyn! Mae’n Nadolig wythnos nesa’ a does dim arian gyda fi i brynu anrhegion i’r plant. Mae Huw drws nesa yn mynd i gael kit Man Utd a togs ffwtbol newydd a Gethin ni yn cael pâr o ‘shin pads’! D’yw e’ ddim yn deg!

**Gŵr:** *(Yn hanner darllen papur)*‘Shin pads’! Pan o’n i’n blentyn, dim ond tangerine a monkey nuts o’n i’n cael yn fy hosan Nadolig. D’yw plant heddi ddim yn gwybod pa mor lwcus ŷn nhw!

**Gwraig:** Pryd mae’r streic ‘ma yn mynd i gwpla? Chi wedi bod mâs am naw mis yn barod. Ie, naw mis heb arian, naw mis heb ddillad newydd i’r plant a naw mis heb Indian take-away ar nos Sadwrn! Alla i ddim diodde mwy o hyn! Allwch chi byth maeddu Margaret Thatcher – mae hi rhy gryf i chi!

**Gŵr:** Mae rhaid i ni drechu Thatcher! Mae hi eisiau cau’n pyllau glo ni a dinistrio’n cymunedau ni. Gwen fach, ti ddim yn gweld bod rhain yn bethau gwerth ymladd drostyn nhw?

**Gwraig:** Wrth gwrs, ond mae’r plant yn bwysicach i fi na dim byd arall a dw i ddim eisiau eu gweld nhw’n dioddef dim rhagor.

**Gŵr:** Ond mae’n rhaid i fi aros ar streic! Mae rhaid i ni fod yn gryf. Mae rhaid i ni fel glowyr ddangos taw mewn undeb y mae nerth. Sefyll ysgwydd yn ysgwydd â’n gilydd. Dangos solidarity gyda bob un arall sydd ar streic - yn Lloegr, Yr Alban a rhannau eraill o Gymru.

**Gwraig:** Ti â dy solidarity! Fel mae hwnnw’n mynd i ddod â bwyd i’r ford? Fel mae mynd ar linell biced bob dydd yn mynd i dalu’r ‘mortgage’ a’r biliau? Fel mae galw enwau ar scabs yn mynd i dalu am wyliau?

**Gŵr:** Paid ti â becso – bydd y streic drosodd mewn cwpwl o wythnosau. Fe gei di weld! Mae Thatcher a McGregor yn crynu yn eu sgidiau. Dyma’r streic fwya’ mae’r wlad hon wedi gweld ers blynyddoedd! Ni’n mynd i ennill Gwen fach. (*yn codi ei ddwrn yn fuddugoliaethus)*

**Gwraig:** Fi’n gobeithio bod ti’n iawn achos mae pethau’n anodd ar hyn o bryd. Dw i ddim wedi talu’r bil trydan ers misoedd a mae nhw’n bygwth troi popeth bant. Fydd dim cinio Nadolig, dim teledu a dim gwres yn y tŷ. *(yn dechrau llefain)*

**Gŵr:** Mae rhaid i ni fod yn gryf. Fe ffeindiwn ni arian o rywle. Allwn ni ddim gadael i Thatcher ennill.

**Gwraig:** I ddiawl â Thatcher! Ni fel teulu sy’n bwysig. Cofia hynny! (*saib hir wrth iddi sychu ei dagrau).* Dere ‘ma *(yn dal llaw ei gŵr).* Fi tu ôl i ti cant y cant, Mae’r streic yma’n bwysig i ddyfodol ein cymunedau. Bydd rhaid i ni aberthu rhywfaint er mwyn amddiffyn ein ffordd o fyw.

**Golygfa 2**

(Mam a’i dau fab, Gareth a Dylan wrth ford y gegin amser swper – un mab ar streic a’r llall yn blismon)

**Mam**: (*wrth weld Gareth yn codi o’r ford*). Ble wyt ti’n mynd?

**Gareth:** Fi’n mynd i chwilio am gar newydd a wedyn mynd mâs am fwyd gyda Sara.

**Dylan:** Lwcus i rai! Sdim arian ‘da fi i brynu Mars bar heb sôn am gar newydd!

**Gareth:** Wel, **ti** ddewisodd fynd ar streic. Dyle ti fod yn blismon fel fi – arian da, gwyliau da a bonws bach neis bob tro mae rhaid i ni dorri llinell biced. Cariwch ‘mlaen i streicio. Fi’n gwneud ffortiwn ar eich cefnau!

**Dylan:** O leia mae egwyddorion ‘da fi yn wahanol i ti! Fi’n barod i ymladd dros ein cymunedau - Cole not Dole fel mae Arthur Scargill yn dweud!

**Gareth:** Sdim dyfodol i’r pyllau glo. Pam mae rhaid i bobl fel fi dalu trethi i gadw nhw ar agor. Mae nhw’n colli arian. Mae Thatcher yn iawn – os nad yw busnes yn talu ffordd – caewch nhw lawr!

**Mam:** O ie, a ble mae pobl Cwmaman yn mynd i gael gwaith wedyn? Sdim un busnes yn mynd i ddod â dwy fil o swyddi i ardal fel hon. Ac ar ôl i’r swyddi fynd beth sy’n mynd i ddigwydd i’n siopau a’n tafarnau lleol – byddan nhw i gyd yn cau!

**Gareth:** Edrych ar ôl dy hunan sy’n bwysig Mam. Sdim ots am gymunedau a busnes pob eraill. Mae Thatcher yn iawn – ‘There’s no such thing as community’. Look after number one!

**Dylan:** A dyna beth sy’n bod ar ein cymdeithas ni heddiw. Beth ddigwyddodd i edrych ar ôl ein gilydd?

**Gareth:** Huh! Nonsens hen ffasiwn. Mae Thatcher yn gwybod beth mae’n neud. Mae gormod o bwerau gyda’r undebau a gormod o bwdrod yn cael eu talu am wneud dim!

**Dylan:** Pwdrod! So ti’n gwybod beth yw diwrnod o waith caled. Mae’n iawn i ti ddreifo rownd yn dy gar heddlu bob dydd. Waw, mae’r chwys siwr o fod yn tasgu lawr dy dalcen!

**Mam:** Peidiwch cwmpo mâs nawr. Chi fod yn ddau frawd.

**Gareth:** O leia’ mae arian gyda fi yn fy mhoced i joio bywyd *(yn tynnu bwndel o bapurau deg punt o’i boced a’i chwifio dan drwyn Dylan)*

**Dylan:** (*yn codi mewn tymer*) Cer i grafu – un o Thatcher’s Boys in Blue! Ti’n hunanol! Ti ddim yn becso am neb arall ond ti dy hunan.

**Gareth:** Gwneud fy ngwaith ydw i fel pawb arall a chael arian da am wneud.

**Dylan:** Dyn heb gydwybod! Fi’n mynd! (*Mae Dylan yn rhuthro allan o’r ystafell*)

**Mam:** Dere nôl Dylan......

**Golygfa 3**

(Araith gan Siân, gwraig un o’r streicwyr o flaen llinell biced ar ddechrau 1985)

**Siân:** Mae deg mis wedi mynd ers dechrau’r streic. Mae pethau wedi bod yn anodd, ond rŷn ni wedi aros yn gadarn, fel un. Mae hi wedi bod yn amser hir heb ddigon o fwyd i lenwi’n boliau. Mae’n plant ni wedi gorfod mynd heb ddillad newydd ac anrhegion Nadolig. Mae biliau heb eu talu ond mae’r ysbryd wedi bod yn dda.....pawb yn cefnogi ei gilydd. Mae pobl ym mhob rhan o Brydain yn ein cefnogi ni – mae’r bois wedi bod yn Llundain, yng Nghaerdydd ac Abertawe’n casglu arian a tuniau bwyd ac mae’r gwragedd wedio bod yn trefnu ‘soup kitchens’ yn Abertawe a Cross Hands. Mae’r ymdrech wedi bod yn arwrol.....ond mae craciau’n dechrau dod i’r golwg. Mae ambell un wedi dechrau torri’r streic – yn Cynheidre ac Abernant. Dyna pam dŷn ni wedi dod fan hyn bore ‘ma i stopio’r ‘scabs’ rhag mynd nôl i’r gwaith. Chi’n gwybod beth yw’r rheol – does neb yn croesi llinell biced!..........Mae rhaid i ni aros yn gryf. Os gweliff Thatcher bod ni’n gwanhau yna bydd hi wedi’n trechu ni. Mae bus y ‘scabs’ yn dod aton ni nawr ac mae’r heddlu yn ein herbyn - rhai o fois y Cwm yn rhan o heddlu Thatcher! Stopiwch y bus! Daliwch freichiau eich gilydd! Rhaid peidio cymryd cam yn ôl. Sefwch yn gadarn!

(Yr heddlu yn ceisio rhannu’r llinell biced a’r streicwyr yn gwthio yn ôl yn eu herbyn. Ar ôl tipyn o wthio nôl ac ymlaen mae’r heddlu’n llwyddo i dorri trwyddo er mwyn gwneud lle i’r bws basio)

**Picedwyr:** (yn gweiddi wrth i’r bws fynd drwy’r dorf) Scabs! Scabs! Scabs! Scabs!

(Yr olygfa’n dod i ben wrth i’r heddlu gerdded i ffwrdd a’r picedwyr yn gweiddi arnynt)

**Picedwyr:** (yn grac) Moch! Bradwyr! Cŵn bach Thatcher!